Palkovics-Szabó Nóra

**VIA CRUCIS**

egyfelvonásos

*PÉTER* (negyvenéves területi képviselő)

IMRE (hatvanöt éves metróvezető)

JUDIT (huszonöt éves HR munkatárs)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Helyszín:* Kettes metró, két utassal a koronás karantén idején

*PÉTER* (telefonál) Nem, Ilona. Bal oldalt van a tank. Neked balra. Nehogy odaengedd azt a koronás kezű kutast! Két napig a Zafirán lesz a vírus bazmeg.

Neked balra.

Hol állsz?

Akkor jobbra.

Persze, szeretlek.

IMRE (mikrofon) A szerelvény a Keleti pályaudvaron megállás nélkül áthalad.

PÉTER Áthalad? Miafasz?

JUDIT Tényleg szereti?

PÉTER Kit? Ja. Persze. Mondtam neki. Mondjuk egy ideje.

JUDIT Mennyi ideje?

PÉTER Nyolc éve. Nem mindegy?

JUDIT Bazmegoltál. Elnézést. Bazmegolt.

PÉTER Te meg ki vagy?

JUDIT Mindegy.

IMRE Tisztelt utasaink. A szerelvény a Stadionok állomáson megállás nélkül áthalad

PÉTER Héhéhéhé, mégis miért? Ma még minden jár az ünnepnapi vagy szünidei vagy tudoménmilyen menetrend szerint.

JUDIT Valami nem okés. (Telefonál) Kicsicsillag, nem tudok leszállni, talán a Pillangó utcánál, és akkor visszasétálok.

Igen, messze van. Nem áll meg a metró

Nem tudom, miért engem küldtek.

Jó, persze, vigyázok.

IMRE Tisztelt utasaink. A szerelvény a következő állomáson megállás nélkül áthalad. A kellemetlenségekért szíves elnézésüket kérjük.

Baszod.

Ahh. Elnézést.

PÉTER Kicsit többet fogsz sétálni, Kislány.

JUDIT Úgy tűnik.

Az Örsig megy?

PÉTER Igen, ha az a végállomás. Mittudomén. Most adtam le a kocsit. Az asszony meg vitte az egyterűt. Menekül.

JUDIT Szereti?

PÉTER Nagyongyorsan dugulj el, Kiscsillag

JUDIT Egy sima nem is elég lett volna

IMRE Tisztelt Utasaink! A közlekedési vállalat a hadsereg bevonásával úgy döntött, nem állhat meg a szerelvény a megállóhelyeken. Szíves elnézésüket kérjük a kellemetlenségekért.

PÉTER Hülye vagy, bazmeg?

JUDIT Ne üsse már az ajtót!

PÉTER Hééé! Válaszolj!

IMRE (kijön a vezetőfülkéből)

Most szóltak. Lehet, hogy csak pár perc, és megállunk.

JUDIT (telefon)

Kiscsillag, nem tudok leszállni, nem áll meg a metró. Nem, Gábor nincs velem, hat hete home office. Hogy jutott ez most eszedbe?

PÉTER Megmondaná, mi ez a baromság? Mit keres itt kint? Ki vezeti a metrót?

IMRE A robotpilóta. Stratégiai együttműködés miatt nem állhatunk meg.

PÉTER Hogy nem áll meg a metró? Stratégiai együttműködés? Hogy mégis kivel működünk együtt?

JUDIT (telefon)

Hívlak, persze, csak itt a hangzavar olyan nagy most.

PÉTER Majd tán még zavarlak, hogy beszélek?

JUDIT Ne jöjjön közelebb, maradjon ott, ahol van! Két méter, érti?

IMRE Tényleg jobban tenné, ha most ott maradna. A kamera vette azt is, ahogy az ajtót üti.

PÉTER Nem tudok leszállni. Nem tudom, mit kellene csinálnom.

JUDIT Nem az ajtót ütni. Én sem tudok leszállni.

IMRE Ha tudnának egy kicsit várni, hívom a fiúkat a tartózkodóban.

JUDIT Hol?

PÉTER Nem mindegy, Kiscsillag? Kiszednek minket, oszt jónapot.

JUDIT Nem vagyok a Kiscsillaga.

PÉTER Hála istennek.

IMRE (nyitva hagyja a fülkét, halljuk, hogy a kollégáival beszél)

Károly, Imre vagyok, mi a helyzet? Mit tudtok, miért nem állunk meg? Jó, de meddig? Az Örsön meg visszafordul? Persze, látom, hogy a fordító felé megyünk, de mégis. Utasaim vannak. Kettő.

PÉTER Idióta. Semmit se tudnak. Lassít most, ki tudunk mászni az ablakon.

JUDIT Nem nyílik. Talán a légkondi miatt.

PÉTER Légkondi, áprilisban?

IMRE Sajnos még nem tudják pontosan, mikor állhatunk le. A metrónak mennie kell. Hivatalosan nem állíthatom le.

PÉTER Akkor állítsa le nem hivatalosan. Leszarom, érti?

JUDIT Mi az a fadarab magánál?

PÉTER Egy snowboard volt, Kiscsillag

JUDIT Hagyja már a Kiscsillagot. A vőlegényemmel hívjuk így egymást.

PÉTER Nagyon romantikus.

IMRE Kis türelmüket kérjük. Ma talán újabb korlátozás lép életbe, és talán a metrót is lezárják.

PÉTER Zárják le kurvagyorsan, itt fogunk megrohadni

JUDIT Ne jöjjön közelebb!

PÉTER Tegeződjünk már!

JUDIT Ne gyere közelebb!

PÉTER Jólvanna, ne haragudj, nem volt könnyű napom.

JUDIT Nekem se, és még a Tamás is hívogat.

PÉTER Ne vedd fel.

JUDIT A vőlegényem.

PÉTER Ha igazán szeret téged, idejön és kiszed minket innen.

JUDIT Talán a zafirás barátnőd, az.

PÉTER Feleségem. Nyolc éve.

IMRE (a vezetőfülkéből)

Károly, figyeljcsak, itt azért elég kényelmetlen ez a helyzet. Mindjárt a Stadionoknál leszünk megint, és akkor esetleg félre tudna állni a szerelvény.Nem értem. Miért nem állhatunk meg? De kicsoda, föntről?

PÉTER (bemegy a fülkébe)

Mondja meg Károlynak, hogy fegyver van nálam.

IMRE Odébb menne? A két méter. Nincs egy maszkja? Fegyver?

PÉTER A snowboardom egy darabja. De ez meg mi a bánat itt? Gyere, Kiscsillag, ilyet még nem láttál!

JUDIT (bemegy a fülkébe ő is)

Ez egy sírkő! Idősebb Lelkes Imre. Ki ez?

IMRE Az apám. Volt.

PÉTER Mindig magadnál hordod? Imre?

IMRE Ha már így összetegeződtünk, nem. Csak a Moszkván ki akartam szállni vele. Viszem fel Farkasrétre, ha végzek.

PÉTER Ez kurvanehéz, Imikém. Hogy a picsába hoztad ide be?

IMRE Robiék segítettek, a tartózkodóból a biztonságiak.

JUDIT (kirohan a fülkéből, telefonál)

Kiscsillag, nem tudok kiszállni, nem áll meg a metró. Egy sírkővel utazom. Meg fogok bolondulni. Nem, Gábor nincs velem. Félek, Tamás, baszki. Ne tedd le! Igazat mondok. Ne tedd le!

PÉTER (kimegy hozzá)

Ki az a Gábor, he? Szeretőd neked?

JUDIT A főnököm. Tamás féltékeny rá, mert az egyetem alatt volt valami köztünk.

PÉTER És még te kérdezgeted, hogy szeretem-e a feleségemet.

JUDIT Szeretem a vőlegényemet, és hozzá fogok menni.

PÉTER Ha kijutunk innen

IMRE (kijött a fülkéből)

Ne pánikoljanak, legyenek szívesek. Kisasszony.

JUDIT Judit. Ja, kezet nem foghatunk.

IMRE Lelkes Imre. A fiatalabb.

PÉTER Péter, de Jucika hívhat Kiscsillagnak.

JUDIT Hagyd abba azonnal. Karmolni fogok.

PÉTER Inkább azt mondd már meg, mi a bánatot csinálsz a metrón? Otthon kellene lenned a seggeden.

JUDIT Kérem, Imre, szóljon már be, hogy engedjenek el minket. Bárhonnan kisétálok. A felmondások vannak nálam. Postázni kell.

PÉTER Nézd csak meg, hátha a tiéd is ott van.

IMRE (bemegy a fülkébe)

Karesz, idefigyelj, ne szórakozz velem. Hívj ide már valakit. Vagy oda. Mindegy, már nem tudom, hol vagyok.

PÉTER A Blahán, Imikém, a Blahán.

IMRE Ezek itt felkoncolnak engem. Mi az, hogy elmentek? De te nem mehetsz el. Észrevettem, hogy elvettétek az irányítást, de nem mehetsz el te is. Karesz, anyádat!

JUDIT Jesszusuristen, itt maradok. Meg mndjárt lemerülök.

PÉTER Ugyanmár, Kiscsillag, elleszünk itt. Tessék, itt egy zsepi.

JUDIT Vírusos. Köszi, nem. Biztos csak lappang.

IMRE (kijön a fülkéből)

Mi ez a fadarab?

PÉTER Snowboard, Imikém. Nem vették vissza a kölcsönzőben

IMRE Persze, mert törött.

PÉTER Dehogy, Nem volt törött. Bezártak. Nem adják vissza a pénzt. Mi a faszt csinálok egy snowboarddal a karanénban?

IMRE De most törtött.

PÉTER Széttörtem. Az indulatok. Azokkal nem tudok mit kezdeni. Az indulatok. Na meg az érzelmek

JUDIT Uramisten, mit fog csinálni velünk?

IMRE Semmit, kisasszony, megvédem

PÉTER A sírkővel, Imikém? Fel se tudod emelni, bazmmeg. Beveszek valamit. Nincs egy kis vize?

JUDIT Tessék. Zöld tea.

PÉTER Baszki. Undorító. Ja, bocs, nem úgy értettem, köszi. A fiatal csajok a melóban ilyeneket isznak. Meg kókusztejet. Mind gluténos.

JUDIT Laktózérzékenyek.

IMRE A lányom is vegán

PÉTER Leszarom, Imikém. Szabadíts ki minket, légyolykedves.

JUDIT Felhívom a rendőröket.

PÉTER Ugyan minek? Stratégiailag nem állunk meg.

IMRE A Deákon van az iroda, talán lejönnek, és megállítják valahogy a szerelvényt a peronról.

PÉTER Egy seprűnyéllel? Vagy kisiklunk?

JUDIT Akkor sikítsunk!

PÉTER Tehhhülyepicsa

IMRE Péter, kérem. Kedves Judit, nyugodjon meg, nem lesz semmi baj.

JUDIT Igen. Mindfullness. Levegőzök.

PÉTER Most miért ültél le a földre? Tök vírusos az egész.

JUDIT Leszarom, Petike. Meditálni fogok

PÉTER De jóban lettünk! Jövök én is, húzódj már odébb.

IMRE Van egy leírás valahol a fülkében. Talán van rajta egy nemzetközi szám.

PÉTER A sírkőtől jobbra vagy balra? És a nátót hívod, ha?

IMRE Igazán segíthetnél idebent. A Kiscsillagot meg hagyjuk meditálni.

JUDIT Judit. Mindegy.

*I és P bemennek a fülkébe, J meditál*

PÉTER Ha ráesik a sírköved a lábamra, szétrúgom a segged. Bocs. A faterodé.

IMRE Szóval itt valahol alul, van valami angolul. Tudsz angolul?

PÉTER Területi képviselő vagyok.

IMRE Akkor tudsz.

PÉTER Moldávia és Bulgária. Nem tudok.

IMRE Juditka, drága, egy percre, megnézné, hogy mi van ideírva?

*I és P kihoznak egy papírt a fülkéből*

JUDIT Garancialevél.

PÉTER A metróra?

JUDIT A kis ventillátorra. Arra, ott.

IMRE (berohan a fülkébe)

Károly! Anyádat! Válaszolj! A gyereked keresztapja vagyok! Nem hagyhatsz itt meghalni. Itt vagyunk a

JUDIT Battyhyány tér

IMRE Batthyány téren. Engedj ki minket, Károly! Nincs már bent a forgalmi irodában senki.

PÉTER Vészcsengő?

IMRE Ilyenkor kikapcsol. Csak a peronon működik.

JUDIT Kiugrok, kimászom.

PÉTER Nem tudsz, Kiscsillag. Akármekkora jógás vagy.

IMRE Esetleg ezzel a fadarabbal.

PÉTER A snowboardom?

IMRE Ha kilógatjuk a Kiscsill..Juditkát, és a snowboarddal eléri a vészcsengőt?

JUDIT A légkondi miatt zárva vannak az ablakok.

IMRE Az első ajtót ki tudom törni valamivel.

JUDIT Kalapács?

PÉTER Sírkő?

IMRE Gyertek, emeljük fel. Aztán Juditka kilóg a snowboarddal és rácsap a peronon a piros gombra.

PÉTER Úgyis a Moszkváig akartál menni, Imike. Kisétálunk.

IMRE De hogy viszem fel a sírkövet Farkasrétre?

JUDIT Via crucis. Segítünk. Jézusnak is segítettek.

*Sötét*

2020